LIETUVOS RESPUBLIKOS FINANSŲ MINISTRO

ĮSAKYMAS

DĖL BENDRAI FINANSUOJAMŲ IŠ EUROPOS SĄJUNGOS FONDŲ LĖŠŲ PROJEKTŲ PAJAMŲ SKAIČIAVIMO IR PRIEŽIŪROS METODIKOS PATVIRTINIMO

2010 m. birželio 16 d. Nr. 1K-195

Vilnius

Vadovaudamasi Lietuvos Respublikos Vyriausybės 2008 m. lapkričio 12 d. nutarimo Nr. 1225 „Dėl Veiksmų programų administravimo ir finansavimo taisyklių patvirtinimo“ (Žin., 2008, Nr. 137-5429) 2.3.11 punktu:

1. Tvirtinu Bendrai finansuojamų iš Europos Sąjungos fondų lėšų projektų pajamų skaičiavimo ir priežiūros metodiką (pridedama).

2. Nustatau, kad įgyvendinančiosios institucijos per 3 mėnesius nuo šio įsakymo įsigaliojimo dienos turi parengti ir patvirtinti savo administruojamų bendrai finansuojamų iš Europos Sąjungos fondų lėšų projektų (toliau – projektai) pajamų priežiūros tvarkos aprašą, kuriame būtų nustatyta detali iš projektų gaunamų pajamų priežiūros tvarka, arba projektų pajamų priežiūros procedūras įtraukti į savo vidaus procedūras ir (arba) Europos Sąjungos struktūrinės paramos administravimo procedūrų vadovus.

FINANSŲ MINISTRĖ	INGRIDA ŠIMONYTĖ

patvirtinta

Lietuvos Respublikos finansų ministro

2010 m. birželio 16 d. įsakymu Nr. 1K-195

BENDRAI FINANSUOJAMŲ IŠ EUROPOS SĄJUNGOS FONDŲ LĖŠŲ PROJEKTŲ PAJAMŲ SKAIČIAVIMO IR PRIEŽIŪROS METODIKA

I SKYRIUS. BENDROSIOS NUOSTATOS

1. Bendrai finansuojamų iš Europos Sąjungos fondų lėšų projektų pajamų skaičiavimo ir priežiūros metodika (toliau – Metodika) nustato metodines rekomendacijas ir reikalavimus, kuriais turi vadovautis pareiškėjai, projektų vykdytojai, įgyvendinančiosios institucijos, ministerijos ir (ar) kitos valstybės institucijos, pagal kompetenciją atsakingos už bendrai finansuojamus iš Europos Sąjungos fondų lėšų ūkio sektorius (toliau – ministerijos ir (ar) kitos valstybės institucijos), nustatydami finansavimo sąlygas bendrai finansuojamiems iš Europos Sąjungos (toliau – ES) fondų lėšų projektams (toliau – projektai), kurie gauna pajamų, nurodytų 2006 m. liepos 11 d. Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinančio Reglamentą (EB) Nr. 1260/1999 (OL 2006 L 210, p. 25), su pakeitimais, padarytais 2008 m. gruodžio 18 d. Tarybos reglamentu (EB) Nr. 1341/2008, kuriuo iš dalies keičiamos Reglamento (EB) Nr. 1083/2006 nuostatos, susijusios su projektais, iš kurių gaunamos pajamos (OL 2008 L 348, p. 19) (toliau – reglamentas Nr. 1083/2006), 55 straipsnyje (toliau – pajamos), apskaičiuodami pajamas ir atlikdami projektų, gaunančių pajamų, įgyvendinimo priežiūrą.

2. Metodika parengta vadovaujantis reglamento Nr. 1083/2006, 2006 m. gruodžio 8 d. Komisijos reglamento (EB) Nr. 1828/2006, nustatančio Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo, ir Europos Parlamento bei Tarybos reglamento (EB) Nr. 1080/2006 dėl Europos regioninės plėtros fondo įgyvendinimo taisykles (OL 2006 L 371, p. 1), su paskutiniais pakeitimais, padarytais 2009 m. rugsėjo 1 d. Komisijos reglamentu (EB) Nr. 846/2009 (OL 2009 L 250, p. 1), Atsakomybės ir funkcijų paskirstymo tarp institucijų, įgyvendinant Lietuvos 2007–2013 metų Europos Sąjungos struktūrinės paramos panaudojimo strategiją ir veiksmų programas, taisyklių, patvirtintų Lietuvos Respublikos Vyriausybės 2007 m. spalio 17 d. nutarimu Nr. 1139 (Žin., 2007, Nr. 114-4637), Projektų administravimo ir finansavimo taisyklių, patvirtintų Lietuvos Respublikos Vyriausybės 2007 m. gruodžio 19 d. nutarimu Nr. 1443 (Žin., 2008, Nr. 4-132), Veiksmų programų administravimo ir finansavimo taisyklių, patvirtintų Lietuvos Respublikos Vyriausybės 2008 m. lapkričio 12 d. nutarimu Nr. 1225 (Žin., 2008, Nr. 137-5429), ir Vykdomų pagal Lietuvos 2007–2013 metų Europos Sąjungos struktūrinės paramos panaudojimo strategiją ir ją įgyvendinančias veiksmų programas projektų išlaidų ir finansavimo reikalavimų atitikties taisyklių, patvirtintų Lietuvos Respublikos Vyriausybės 2007 m. spalio 31 d. nutarimu Nr. 1179 (Žin., 2007, Nr. 117-4789) (toliau – Išlaidų ir finansavimo reikalavimų atitikties taisyklės), nuostatomis.

3. Metodika parengta atsižvelgiant į šiuos Europos Komisijos (toliau – EK) parengtus metodinius dokumentus:

3.1. Investicinių projektų kaštų-naudos analizės gaires (angl. Guide to cost-benefit analysis of investment projects);

3.2. Darbo dokumentą Nr. 4 „Kaštų-naudos analizės atlikimo metodikos gairės“ (angl. Guidance on the methodology for carrying out cost-benefit analysis, Working Document No. 4);

3.3. 2009 m. balandžio 7 d. pažymą Fondų koordinavimo komitetui Nr. COCOF 07/0074/04 „Metodinės rekomendacijos dėl Tarybos reglamento Nr. 1083/2006 55 straipsnio: pajamas duodantys projektai“ (angl. Guidance note on Art. 55, Council Regulation (EC) 1083/2006: revenue-generating projects);

3.4. 2008 m. spalio 21 d. pažymą Fondų koordinavimo komitetui Nr. COCOF 08/0012/02 „Pažyma dėl reglamento (EB) Nr. 1083/2006 55 straipsnio 6 dalies“ (angl. Information note on Article 55(6) of Regulation (EC) No 1083/2006);

3.5. 2008 m. gruodžio 22 d. pažymą Fondų koordinavimo komitetui Nr. COCOF 08/0002/03 „Dėl finansų inžinerijos“ (angl. Guidance note on financial engineering).

4. Metodikoje vartojamos sąvokos atitinka Metodikos 2 ir 3 punktuose nurodytuose teisės aktuose ir metodiniuose dokumentuose vartojamas sąvokas.

5. Metodika taikoma projektams, atitinkantiems visas šias sąlygas:

5.1. projektas yra susijęs su investicijomis į infrastruktūrą, už kurios naudojimą jos naudotojai tiesiogiai moka mokesčius, arba su žemės ar pastatų pardavimu arba nuoma, arba kitu mokamų paslaugų teikimu;

5.2. projektas yra bendrai finansuojamas iš Europos regioninės plėtros fondo arba Sanglaudos fondo lėšų arba projektas yra bendrai finansuojamas iš Europos socialinio fondo lėšų ir jo veiklų, patenkančių į Europos regioninės plėtros fondo paramos sritį, tinkamų finansuoti išlaidų suma viršija 1 000 000 eurų;

5.3. projekto išlaidų (tinkamų finansuoti ir netinkamų finansuoti projekto išlaidų suma, įskaitant projekto išlaidoms tenkantį pridėtinės vertės mokestį) bendra suma viršija 1 000 000 eurų. Į iš Europos regioninės plėtros fondo bendrai finansuojamų projektų išlaidų sumą neįskaičiuojama projekto veiklų, patenkančių į Europos socialinio fondo paramos sritį, tinkamų finansuoti išlaidų suma, kuri taip pat neįskaičiuojama į projekto išlaidas ir taikant kitus šioje Metodikoje nustatytus reikalavimus;

5.4. projektui arba jo veiklų daliai nėra taikomos valstybės pagalbos teikimo taisyklės, kaip apibrėžta Sutarties dėl Europos Sąjungos veikimo (OL 2010 C 83, p. 47) 107 straipsnyje, įskaitant de minimis pagalbą;

5.5. projektas nėra finansų inžinerijos projektas, kaip apibrėžta Finansų inžinerijos priemonių administravimo ir finansavimo taisyklėse, patvirtintose Lietuvos Respublikos finansų ministro 2008 m. spalio 24 d. įsakymu Nr. 1K-334 (Žin., 2008, Nr. 125-4765).

6. Projektų finansavimo sąlygų aprašuose ministerijos ir (ar) kitos valstybės institucijos gali nustatyti reikalavimus atsižvelgti į iš projekto gaunamas pajamas nustatant didžiausią leistiną skirti projektui finansavimo lėšų dydį ir tais atvejais, kai pagal Metodikos 5 punkto nuostatas projektams ši Metodika netaikoma.

II SKYRIUS. PROJEKTŲ, KURIŲ PAJAMAS GALIMA IŠ ANKSTO OBJEKTYVIAI APSKAIČIUOTI, PAJAMŲ SKAIČIAVIMAS

7. Projekto pajamas galima iš anksto objektyviai apskaičiuoti tuo atveju, jeigu projekto investicijų ataskaitiniam laikotarpiui galima objektyviai prognozuoti pagrindinius pajamų dydį lemiančius veiksnius:

7.1. kainą (prekių ar paslaugų pardavimo kainą, tarifus, nuomos įkainius ir pan.);

7.2. paklausą (prekių ar paslaugų pardavimo kiekį, vartotojų skaičių, renginių dažnumą ir pan.).

8. Tuo atveju, jeigu projekto investicijų ataskaitiniam laikotarpiui objektyviai prognozuoti pagrindinių pajamų dydį lemiančių veiksnių, nurodytų Metodikos 7.1–7.2 punktuose, neįmanoma, projekto pajamos yra vertinamos ir EK tinkamų deklaruoti projekto išlaidų suma bei didžiausia leistina skirti projektui finansavimo lėšų suma yra nustatoma Metodikos IV skyriuje nustatyta tvarka.

9. Tais atvejais, kai iš projekto numatoma gauti pajamų, kurias įmanoma iš anksto objektyviai apskaičiuoti, EK tinkamų deklaruoti projekto išlaidų suma negali viršyti išlaidų projekto investicijoms dabartinės vertės, atėmus grynųjų pajamų iš projekto investicijų per konkretų investicijų ataskaitinį laikotarpį dabartinę vertę.

10. Pateikdamas paraišką dėl projekto, kurio pajamas galima iš anksto objektyviai apskaičiuoti, finansavimo (toliau – paraiška), pareiškėjas turi pateikti informaciją apie planuojamas gauti iš projekto pajamas. Šią informaciją pareiškėjas pateikia užpildydamas Bendrai finansuojamų iš Europos Sąjungos fondų lėšų projektų, iš kurių gaunama pajamų, paraiškos dėl projekto finansavimo priedo (toliau – projektų, iš kurių gaunama pajamų, paraiškos priedas) formą, kuri yra nustatyta Metodikos 1 priede, o šios formos pildymo instrukcija – Metodikos 2 priede. Elektroninė projektų, iš kurių gaunama pajamų, paraiškos priedo versija pateikiama ES struktūrinės paramos svetainėje (www.esparama.lt). Reikalavimą pareiškėjui kartu su paraiška pateikti užpildytą projektų, iš kurių gaunama pajamų, paraiškos priedo formą Ministerija ir (ar) kita valstybės institucija įtraukia rengdama projektų finansavimo sąlygų aprašą. Ministerija ir (ar) kita valstybės institucija taip pat gali papildyti projektų, iš kurių gaunama pajamų, paraiškos priedo formą ir įtraukti ją į paraiškos specialiąją (B) dalį arba patvirtinti ją kaip paraiškos specialiosios (B) dalies priedą.

11. Projektų, iš kurių gaunama pajamų, paraiškos priede pateikiamos jau atliktų diskontuoto pinigų srauto skaičiavimų, jei tokie buvo atlikti rengiant konkretaus projekto paraišką, pavyzdžiui, rengiant investicijų projektą, prielaidos ir rezultatai (patys skaičiavimai tokiu atveju taip pat turi būti pridedami prie paraiškos). Jei rengiant projektą tokie diskontuoto pinigų srauto skaičiavimai atlikti nebuvo, jie atliekami pildant projektų, iš kurių gaunama pajamų, paraiškos priedą – tokiu atveju išsamiau užpildomas šio priedo penktasis skirsnis, skirtas prielaidoms pagrįsti.

12. Skaičiuojant pajamas turi būti atsižvelgiama į šios Metodikos 3.1–3.3 punktuose nurodytus metodinius dokumentus ir (arba) kitus su pajamų skaičiavimu susijusius metodinius dokumentus, paskelbtus ES struktūrinės paramos svetainėje (www.esparama.lt), tiek, kiek jie papildo šią Metodiką.

PIRMASIS SKIRSNIS

Pagrindiniai pajamų skaičiavimo principai

13. Atliekant pajamų skaičiavimą turi būti laikomasi šių pagrindinių principų:

13.1. EK tinkamų deklaruoti projekto išlaidų suma skaičiuojama trūkstamo finansavimo metodu, pagal kurį trūkstamas finansavimas rodo projekto išlaidų dalį, kuri negali būti finansuojama pajamomis, gaunamomis iš paties projekto, ir kuri dėl to gali būti padengiama projektui skiriamo finansavimo lėšomis;

13.2. skaičiavimai atliekami tokiu nuoseklumu:

13.2.1. nustatomas trūkstamo finansavimo santykis pagal šią formulę:

R=(DIC-DNR)/DIC, kur

R – trūkstamo finansavimo santykis (EK tinkamų deklaruoti projekto išlaidų dalis);

DIC – diskontuotos investicijų išlaidos;

DNR – diskontuotos grynosios pajamos;

(DIC-DNR) – diskontuotas trūkstamas finansavimas.

13.2.2. apskaičiuojama EK tinkamų deklaruoti projekto išlaidų suma (kuri taip pat yra ir didžiausia leistina skirti projektui finansavimo lėšų suma) pagal šią formulę:

DA=EC x R, kur

DA – EK tinkamų deklaruoti projekto išlaidų suma;

EC – tinkamų finansuoti projekto išlaidų suma, t. y. projekto išlaidų suma, atitinkanti Išlaidų ir finansavimo reikalavimų atitikties taisyklių reikalavimus;

R – trūkstamo finansavimo santykis.

13.3. skaičiavimai atliekami remiantis bendraisiais diskontuoto pinigų srauto skaičiavimo principais – skaičiuojant naudojamos reikšmės diskontuojamos, įtraukiami tik pinigų srautai (t. y. neįtraukiami nepiniginiai apskaitos straipsniai, tokie kaip nusidėvėjimas ar atidėjiniai ir pan.).

ANTRASIS SKIRSNIS

Projekto INVESTICIJŲ IŠLAIDOS

14. Projekto investicijų išlaidos yra visos projekto tinkamos finansuoti ir netinkamos finansuoti ES fondų lėšomis projekto išlaidos. Atliekant skaičiavimus projekto investicijų išlaidos nurodomos pamečiui, pagal numatomą jų padarymo laiką palyginamosiomis (pastoviomis) kainomis, t. y. nekoreguojant jų dėl infliacijos. Į projekto investicijų išlaidas neįtraukiamas pirkimo ir (arba) importo pridėtinės vertės mokestis, kurį pareiškėjas pagal Lietuvos Respublikos teisės aktus turi galimybę įtraukti į pridėtinės vertės mokesčio atskaitą ir susigrąžinti.

TREČIASIS SKIRSNIS

Projekto INVESTICIJŲ ataskaitinis laikotarpis

15. Projekto investicijų ataskaitinis laikotarpis yra metų, kuriems pateikiamos projekto investicijų išlaidų, veiklos išlaidų ir veiklos pajamų prognozės, skaičius. Šis metų skaičius turi būti nustatomas atsižvelgiant į ekonomiškai naudingą projekto gyvavimo laikotarpį (sukurto turto naudingo tarnavimo laikotarpį). Jei įgyvendinant projektą numatomo sukurti turto (atskirų turto komponentų) naudingo tarnavimo laikotarpis skiriasi, rekomenduojama ataskaitinio laikotarpio trukmę nustatyti pagal turto, kuriam numatoma išleisti didžiąją dalį projekto lėšų, naudingo tarnavimo laikotarpį. Šis laikotarpis gali skirtis dėl investicijų pobūdžio. Dėl sudėtingo prognozavimo nerekomenduojama taikyti ilgesnį nei 30 metų ataskaitinį laikotarpį.

16. Rekomenduojama taikyti tokius projekto investicijų ataskaitinius laikotarpius pagal sektorius:

16.1. geležinkeliai – 30 metų;

16.2. automobilių keliai – 25–30 metų;

16.3. oro uostai ir uostai, intermodalinis transportas – 25 metai;

16.4. vandentiekio, kanalizacijos, vandens nuotekų valymo sistemos, kiti aplinkosaugos projektai – 30 metų;

16.5. energetika – 15–25 metai;

16.6. telekomunikacijos – 10–20 metų (kabeliai ir ilgųjų kabelių tinklai – 20 metų);

16.7. švietimo infrastruktūra – 15–20 metų;

16.8. sveikatos apsaugos infrastruktūra – 20 metų;

16.9. pramoninės zonos ir technologijų parkai – 20 metų;

16.10. pramoninės investicijos – 10 metų;

16.11. kiti – 15 metų.

17. Trumpesnis nei Metodikos 16 punkte nurodytas rekomenduojamas investicijų ataskaitinis laikotarpis gali būti taikomas tik atsižvelgiant į šios Metodikos 15 punkto nuostatas pagrįstais atvejais.

KETVIRTASIS SKIRSNIS

Diskonto normos pasirinkimas

18. Atliekant diskontuoto pinigų srauto skaičiavimus rekomenduojama taikyti 5 procentų diskonto normą realiąja išraiška. Taikant šią normą analizė turi būti atliekama palyginamosiomis (pastoviomis) kainomis, t. y. nekoreguojant jų dėl infliacijos.

19. Didesnė nei šios Metodikos 18 punkte nurodyta diskonto norma gali būti taikoma tik tuo atveju, jeigu įgyvendinant projektą taikoma viešojo ir privačiojo sektorių partnerystės schema ir didesnė diskonto norma yra pagrįsta atsižvelgiant į įprastą atitinkamo sektoriaus kapitalo pelningumą, projekto riziką ir pan.

PENKTASIS SKIRSNIS

Projekto grynųjų pajamų apskaičiavimas

20. Projekto grynosios pajamos apskaičiuojamos iš projekto veiklos pajamų atėmus projekto veiklos išlaidas. Projekto veiklos pajamos ir projekto veiklos išlaidos nurodomos palyginamosiomis (pastoviomis) kainomis, t. y. nekoreguojant jų dėl infliacijos.

21. Projekto veiklos pajamas sudaro pajamos, kurios yra tiesiogiai gaunamos iš vartotojų už prekes ir (arba) paslaugas, kurios sukurtos įgyvendinant projektą, pavyzdžiui: vartotojų tiesiogiai mokami mokesčiai už naudojimąsi infrastruktūra, pajamos iš žemės ar pastatų pardavimo arba nuomos, mokėjimai už paslaugas ir pan. Projekto veiklos pajamos turi būti nustatomos atsižvelgiant į numatomus pajamų šaltinius ir į pagrindinius pajamų dydį lemiančius veiksnius, nurodytus šios Metodikos 7 punkte.

22. Prie projekto veiklos pajamų neturi būti priskiriamos iš privačių ir viešųjų lėšų šaltinių gaunamos įplaukos, kurios atsiranda ne iš tarifų, rinkliavų, mokesčių, nuompinigių ir kitų vartotojų tiesioginio apmokestinimo formų. Tokių į projekto veiklos pajamas neįtraukiamų įplaukų pavyzdžiai yra:

22.1. „paslėpti“ mokesčiai – teikiamų paslaugų kaina ar jos dalis, kurią už vartotojus sumoka valstybė;

22.2. lėšos, skirtos iš viešųjų lėšų šaltinių, eksploatacijos ir veiklos išlaidoms padengti;

22.3. privataus akcinio kapitalo įnašai, įplaukos iš paskolų;

22.4. valstybės institucijų ar privačių rėmėjų suteiktos subsidijos.

23. Prie projekto veiklos pajamų turi būti priskiriamos tos pajamos, kurios yra susijusios su įgyvendinant projektą sukuriamo turto naudojimu, t. y. į projekto veiklos pajamas įtraukiamos tik projektui tenkančios veiklos pajamos, o ne visos pareiškėjo pajamos, jeigu projektas apima tik dalį pareiškėjo veiklos.

24. Projekto veiklos išlaidas sudaro išlaidos, kurios yra susijusios su įgyvendinant projektą sukuriamo turto eksploatavimu ir su projekto veiklos pajamomis, t. y. į projekto veiklos išlaidas įtraukiamos tik konkrečiam projektui tenkančios išlaidos, o ne visos pareiškėjo išlaidos, jeigu projektas apima tik dalį pareiškėjo veiklos.

25. Nustatant projekto veiklos išlaidas turi būti atsižvelgiama į šias nuostatas:

25.1. į projekto veiklos išlaidas yra įtraukiamos pakartotinės investicijos, skirtos iki investicijų ataskaitinio laikotarpio pabaigos susidėvėjusioms įgyvendinant projektą sukurto turto dalims pakeisti (reinvesticijos);

25.2. į projekto veiklos išlaidas yra įtraukiamos tik tos pareiškėjo sąnaudos, dėl kurių atsiranda pinigų srautai. Pavyzdžiui, nusidėvėjimo ir atidėjinių sąnaudos, nors ir įtraukiamos į pareiškėjo finansinių ataskaitų rinkinį, į projekto veiklos išlaidas netraukiamos;

25.3. į projekto veiklos išlaidas neįtraukiamos paskolų palūkanų išlaidos;

25.4. dėl projekto įgyvendinimo sutaupytos veiklos išlaidos turi būti įvertintos ir didina projekto grynąsias pajamas. Sutaupytos veiklos išlaidos mažina projekto veiklos išlaidas arba nurodomos kaip projekto veiklos išlaidos su priešingu ženklu. Sutaupytos veiklos išlaidos gali būti netraukiamos į projekto finansinę analizę tuo atveju, jeigu pareiškėjas pateikia pagrindimo dokumentus, kad tokia pačia suma sumažinamos iš viešųjų lėšų mokamos subsidijos, skirtos šioms išlaidoms padengti.

26. Jeigu įmanoma, projekto veiklos pajamos ir (arba) projekto veiklos išlaidos turi būti priskiriamos tiesiogiai prie projekto. Jeigu tiesiogiai išskirti projekto veiklos pajamų ir (arba) projekto veiklos išlaidų iš visų pareiškėjo gaunamų pajamų ir (arba) padaromų išlaidų neįmanoma, projekto veiklos pajamos ir (arba) išlaidos gali būti nustatomos naudojant šiuos būdus:

26.1. rekomenduojamas projekto veiklos pajamų ir (arba) projekto veiklos išlaidų nustatymo būdas yra palyginti pareiškėjo gaunamas pajamas ir (arba) padaromas išlaidas kaip dvi alternatyvas, „su projektu“ ir „be projekto“. Pagal šį metodą į projekto veiklos išlaidas įtraukiama tik ta papildoma veiklos pajamų ir (arba) veiklos išlaidų dalis, kuri atsiranda dėl projekto įgyvendinimo;

26.2. tuo atveju, jeigu projektas apima investicijas į esamos pajamas generuojančios infrastruktūros pakeitimą, rekomenduojama projekto veiklos pajamas ir (arba) projekto veiklos išlaidas priskirti prie projekto pro rata principu. Remiantis šiuo metodu įvertinama numatomos sukurti infrastruktūros vertė ir esamo pareiškėjo turto likutinė vertė. Įvertinus visas pareiškėjo pajamas ir (arba) išlaidas, dalis jų priskiriama prie projekto atsižvelgiant į naujai sukurto turto vertės dalį nuo viso pareiškėjo turto vertės;

26.3. gali būti naudojami ir kiti, pareiškėjo tinkamai pagrįsti, projekto veiklos pajamų ir projekto veiklos išlaidų priskyrimo prie projekto būdai.

27. Tuo atveju, jeigu įgyvendinant projektą yra taikoma viešojo ir privačiojo sektorių partnerystės ar kita schema, kai infrastruktūros savininkas ir jos naudotojas yra skirtingi subjektai, rekomenduojama atlikti konsoliduotą (infrastruktūros naudotojo ir infrastruktūros savininko) pinigų srautų analizę.

ŠEŠTASIS SKIRSNIS

Turto likutinė vertė

28. Nustatant turto likutinę vertę, turi būti atsižvelgiama į projekto investicijų ataskaitinį laikotarpį. Jei projekto investicijų ataskaitinis laikotarpis sutampa su turto naudingo tarnavimo laikotarpiu, turto likutinė vertė atitiks turto likvidacinę rinkos vertę – sumą, kurią pareiškėjas tikisi gauti pardavęs turtą jo naudingo tarnavimo laiko pabaigoje, įvertinus būsimas likvidavimo ar perleidimo išlaidas. Likutinė vertė turi būti apskaičiuota tik to turto, kuris yra sukuriamas projekto įgyvendinimo metu. Tuo atveju, jeigu įgyvendinant projektą yra atliekama rekonstrukcija arba remontas, kuris padidina rekonstruojamo ar remontuojamo turto vertę, toks turto vertės padidėjimas yra laikomas įgyvendinant projektą sukurtu turtu ir į jį turi būti atsižvelgiama nustatant turto likutinę vertę.

29. Tuo atveju, jei projekto investicijų ataskaitinis laikotarpis yra trumpesnis nei projekto investicijų naudingo tarnavimo laikotarpis, likutinė vertė gali būti nustatoma vienu iš trijų būdų:

29.1. nustatant turto rinkos vertę projekto investicijų ataskaitinio laikotarpio pabaigoje (dažniausiai taikoma tuo atveju, jei turtą investicijų ataskaitinio laikotarpio pabaigoje numatoma parduoti);

29.2. skaičiuojant turto ekonominį nusidėvėjimą projekto investicijų ataskaitiniu laikotarpiu;

29.3. įvertinant projekto grynųjų pajamų, kurias planuojama uždirbti po investicijų ataskaitinio laikotarpio pabaigos, vertę investicijų ataskaitinio laikotarpio pabaigoje.

30. Skaičiuojant įgyvendinant projektą sukurto turto likutinę vertę rekomenduojama taikyti būdą, nurodytą Metodikos 29.2 punkte.

31. Skaičiuojant EK tinkamų deklaruoti projekto išlaidų sumą, turto likutinė vertė yra pridedama prie projekto veiklos pajamų.

32. Tuo atveju, jeigu iš projekto nenumatoma gauti pajamų arba projekto diskontuotos grynosios pajamos, nepridėjus turto likutinės vertės, yra mažesnės arba lygios 0, apskaičiuojant EK tinkamų deklaruoti projekto išlaidų sumą, į turto likutinę vertę gali būti neatsižvelgiama, t. y. ji nemažina EK tinkamos deklaruoti projekto išlaidų sumos.

33. Turto likutinė vertė turi būti nurodoma palyginamosiomis (pastoviomis) kainomis, t. y. nekoreguojant jos dėl infliacijos.

SEPTINTASIS SKIRSNIS

EK tinkamų deklaruoti PROJEKTO išlaidų nustatymas

34. EK tinkamų deklaruoti projekto išlaidų suma nustatoma atsižvelgiant į šios Metodikos 13 punkto nuostatas.

35. EK tinkamų deklaruoti projekto išlaidų dalis (trūkstamo finansavimo santykis) yra didžiausia konkretaus projekto tinkamų finansuoti išlaidų dalis, kurią galima deklaruoti EK, kaip atitinkančią reglamento Nr. 1083/2006 55 straipsnio nuostatas. Jeigu ši išlaidų dalis yra lygi 1 (didžiausia galima reikšmė), tai reiškia, kad visos tinkamos finansuoti projekto išlaidos galės būti deklaruojamos EK. Jeigu ši išlaidų dalis yra mažesnė už 1, atitinkamai šis dydis reikš koeficientą, kuriuo bus sumažinta tinkamų finansuoti projekto išlaidų suma nustatant EK tinkamų deklaruoti projekto išlaidų sumą ir didžiausią leistiną projektui skirti finansavimo lėšų sumą.

36. Jeigu dalis projekto išlaidų yra netinkamos finansuoti, iš projekto numatomos gauti grynosios pajamos paskirstomos proporcingai tinkamoms ir netinkamoms finansuoti projekto išlaidoms. Tai atliekama dauginant EK tinkamų deklaruoti projekto išlaidų dalį (trūkstamo finansavimo santykį) tik iš tinkamų finansuoti projekto išlaidų.

37. Dauginant EK tinkamų deklaruoti projekto išlaidų dalį iš projekto tinkamų finansuoti išlaidų sumos (bendra projekto tinkamų finansuoti išlaidų suma nurodoma paraiškos dėl projekto finansavimo bendrosios (A) dalies formos, patvirtintos Lietuvos Respublikos finansų ministro 2008 m. vasario 20 d. įsakymu Nr. 1K-066 (Žin., 2008, Nr. 23-861) (toliau – paraiškos bendroji (A) dalis), 10 lentelės 3 punkte „Iš viso“) nustatoma EK tinkamų deklaruoti projekto išlaidų suma. Tik šiai tinkamų finansuoti išlaidų sumai gali būti skirtas finansavimas iš ES fondų ir (arba) Lietuvos Respublikos valstybės biudžeto lėšų. Likusi tinkamų finansuoti projekto išlaidų suma, kurią padengia iš projekto numatomos gauti grynosios pajamos (nurodomos paraiškos bendrosios (A) dalies 10 lentelės 3.1 punkte „Iš jų apskaičiuotos numatomos gauti grynosios pajamos<...>“), turi būti finansuojama pareiškėjo ir (arba) partnerio lėšomis. Atsižvelgiant į lėšų, kurias naudos pareiškėjas ir (arba) partneris šiai tinkamų finansuoti išlaidų sumai padengti, šaltinį, jos turi būti nurodytos atitinkamame paraiškos bendrosios (A) dalies 10 lentelės 2 punkto „Pareiškėjo ir partnerio (-ių) lėšos“ papunktyje. Bet kuriuo atveju pareiškėjo ir (arba) partnerio lėšų, skiriamų projektui įgyvendinti, suma negali būti mažesnė už apskaičiuotų numatomų gauti grynųjų pajamų sumą.

38. Ministerijos ir (arba) kitos valstybės institucijos, nustatydamos reikalavimus pareiškėjams prisidėti prie projekto finansavimo nuosavomis lėšomis, turi atkreipti dėmesį, kad pareiškėjo nuosavas indėlis, skirtas padengti projekto tinkamoms finansuoti išlaidoms, kurias padengia iš projekto numatomos gauti pajamos, nėra deklaruojamas EK ir nėra įskaičiuojamas į pagal atitinkamą veiksmų programos prioritetą numatytų pritraukti nacionalinių projektų lėšų sumą.

III SKYRIUS. PROJEKTŲ, KURIŲ PAJAMAS GALIMA IŠ ANKSTO OBJEKTYVIAI APSKAIČIUOTI, PAJAMŲ PRIEŽIŪRA

39. Projektų, kurių pajamos buvo apskaičiuotos iš anksto, pajamos turi būti stebimos projektų įgyvendinimo metu ir įgyvendinus projektus ne trumpiau, kaip nurodyta reglamento Nr. 1083/2006 55 straipsnio 4 dalyje.

PIRMASIS SKIRSNIS

pajamų priežiūra projekto įgyvendinimo metu

40. Tuo atveju, jeigu įgyvendinant projektą yra keičiama projekto finansavimo ir administravimo sutartis (toliau – sutartis) ir dėl to keičiasi tinkamų finansuoti ir (arba) netinkamų finansuoti projekto išlaidų suma, įgyvendinančioji institucija turi įvertinti, kokią įtaką šie pakeitimai daro EK tinkamų deklaruoti projekto išlaidų sumai ir didžiausiai leistinai projektui skirti finansavimo lėšų sumai, atsižvelgdama į iš projekto numatomas gauti grynąsias pajamas. Kai keičiantis projekto veikloms ir (arba) jų apimtims atliekami sutarties pakeitimai, įgyvendinančioji institucija taip pat turi įvertinti, ar šie pakeitimai gali lemti iš projekto numatomų gauti grynųjų pajamų pasikeitimą.

41. Pasikeitus projekto išlaidų sumai ir dėl to atliekant sutarties pakeitimą, EK tinkama deklaruoti projekto išlaidų suma ir didžiausia leistina projektui skirti finansavimo lėšų suma nustatomos iš naujo perskaičiavus tinkamų deklaruoti EK išlaidų dalį (trūkstamo finansavimo santykį). Tinkamų deklaruoti EK išlaidų dalį perskaičiuoja projekto vykdytojas kartu su prašymu pakeisti sutartį įgyvendinančiajai institucijai pateikdamas atnaujintą projektų, iš kurių gaunama pajamų, paraiškos priedą, kuriame pagal atliekamą sutarties pakeitimą atnaujinami duomenys apie projekto investicijų išlaidas. Perskaičiavus EK tinkamą deklaruoti projekto išlaidų sumą atitinkamai koreguojama apskaičiuotų numatomų gauti grynųjų pajamų suma bei, prireikus, mažinama projekto finansavimo lėšų suma ir didinama projekto vykdytojo nuosavo indėlio suma.

42. Keičiant sutartį taip pat turi būti įvertinama, ar sutarties pakeitimas nesudaro prielaidų padidėti iš projekto numatomoms gauti pajamoms (ar neatsiranda naujų veiklų, dėl kurių galėtų atsirasti papildomų anksčiau nenumatytų pajamų, ar nedidėja pajamas sukuriančių veiklų apimtys ir pan.). Jeigu sutarties pakeitimas sudaro prielaidas padidėti iš projekto numatomoms gauti pajamoms, projekto vykdytojas kartu su prašymu pakeisti sutartį įgyvendinančiajai institucijai turi pateikti atnaujintą projektų, iš kurių gaunama pajamų, paraiškos priedą, kuriame atnaujinami duomenys apie projekto investicijų išlaidas, veiklos pajamas ir išlaidas. Projekto vykdytojas taip pat turi pateikti informaciją apie tai, kokią įtaką sutarties pakeitimai daro iš projekto numatomoms gauti grynosioms pajamoms (nurodoma, kaip keičiasi iš anksto numatytos projekto veiklos pajamos ir išlaidos, jų dydį lemiančios prielaidos ir pan.). Atsižvelgiant į grynųjų projekto pajamų pasikeitimą, atitinkamai turi būti koreguojama EK tinkamų deklaruoti projekto išlaidų suma bei, prireikus, mažinama projekto finansavimo lėšų suma ir didinama projekto vykdytojo nuosavo indėlio suma.

43. Kartu su projekto galutiniu mokėjimo prašymu ir galutine projekto įgyvendinimo ataskaita (toliau – galutinė ataskaita), kurių formos patvirtintos Lietuvos Respublikos finansų ministro 2008 m. vasario 20 d. įsakymu Nr. 1K-066, projekto vykdytojas įgyvendinančiajai institucijai turi pateikti atnaujintą projektų, iš kurių gaunama pajamų, paraiškos priedą. Atnaujintame projektų, iš kurių gaunama pajamų, paraiškos priede turi būti:

43.1. pateikta informacija apie faktines projekto investicijų išlaidas (tinkamas finansuoti ir netinkamas finansuoti projekto investicijų išlaidas). Jeigu teikiant paraišką į paraiškos bendrosios (A) dalies 10 lentelės „Projekto tinkamų finansuoti išlaidų finansavimo šaltiniai“ 3 punkte nurodytą projekto tinkamų finansuoti išlaidų sumą buvo įtraukta prognozuojama infliacija, projekto investicijų išlaidos turi būti perskaičiuojamos palyginamosiomis kainomis pagal šią formulę:

Ppalyg=Pnom/VKIk, kur

Ppalyg – projekto investicijų išlaidos, veiklos pajamos arba veiklos išlaidos palyginamosiomis kainomis;

Pnom – projekto investicijų išlaidos, veiklos pajamos arba veiklos išlaidos nominalia verte (faktiškai padarytų išlaidų ir (arba) gautų pajamų suma);

VKIk – vartotojų kainų indekso palyginamasis koeficientas.

Nagrinėjamų metų vartotojų kainų indekso palyginamasis koeficientas apskaičiuojamas pagal šią formulę:

VKIk=VKIf/VKIp, kur

VKIf – vartotojų kainų indeksas išlaidų padarymo ir (arba) pajamų gavimo metais;

VKIp – vartotojų kainų indeksas metais, einančiais prieš projekto investicijų ataskaitinio laikotarpio pirmuosius metus. Atliekant skaičiavimus taikomos Statistikos departamento prie Lietuvos Respublikos Vyriausybės (interneto svetainė www.stat.gov.lt) paskelbtos atitinkamų metų gruodžio mėnesio vartotojų kainų indekso reikšmės. Jeigu nagrinėjamų metų vartotojų kainų indekso gruodžio mėnesio duomenų nėra, imamas paskutinio mėnesio, kurio duomenys paskelbti, vartotojų kainų indeksas;

43.2. pateikta informacija apie faktiškai gautas grynąsias pajamas (projekto veiklos išlaidas ir veiklos pajamas), jeigu tokių buvo, palyginamosiomis kainomis, kurios apskaičiuojamos pagal Metodikos 43.1 punkte nurodytą formulę;

43.3. tuo atveju, jeigu pasikeitė pagrindinės prielaidos, kuriomis remiantis buvo apskaičiuotos projekto grynosios pajamos ir EK tinkamų deklaruoti projekto išlaidų suma (t. y. pasikeitė su projektu susijusi kainų politika, paklausa ir (arba) atsirado naujų pajamų šaltinių), turi būti atnaujinta informacija apie prognozuojamas projekto veiklos išlaidas ir veiklos pajamas bei prielaidas, kuriomis remiantis yra apskaičiuotos planuojamos projekto veiklos pajamos ir veiklos išlaidos;

43.4. rengiant atnaujintą projektų, iš kurių gaunama pajamų, paraiškos priedą, informacija apie projekto investicijų išlaidas, projekto veiklos pajamas ir veiklos išlaidas turi būti pateikiama pagal kalendorinius metus (t. y. projekto investicijų ataskaitinio laikotarpio metai turi atitikti kalendorinius metus, o pirmieji projekto investicijų ataskaitinio laikotarpio metai yra tie kalendoriniai metai, kai yra padaromos pirmosios projekto investicijų išlaidos).

44. Jeigu projekto vykdytojui kartu su galutine ataskaita pateikus atnaujintą projektų, iš kurių gaunama pajamų, paraiškos priedą įgyvendinančioji institucija nustato, kad keičiasi EK tinkamų deklaruoti projekto išlaidų suma, ji turi būti tikslinama bei, prireikus, mažinama projekto finansavimo lėšų suma ir didinama projekto vykdytojo nuosavo indėlio suma:

44.1. jeigu projekto finansavimo lėšų suma turi būti mažinama, įgyvendinančioji institucija prieš patvirtindama projekto galutinį mokėjimo prašymą ir (arba) galutinę ataskaitą informuoja apie EK tinkamų deklaruoti projekto išlaidų sumos pasikeitimą ministeriją ir (arba) kitą valstybės instituciją, nurodydama, kaip turi būti keičiama EK tinkamų deklaruoti projekto išlaidų suma, apskaičiuotų iš projekto numatomų gauti pajamų suma ir projektui skirto finansavimo lėšų suma. Ministerija ir (arba) kita valstybės institucija, remdamasi įgyvendinančiosios institucijos pateikta informacija, vadovaudamasi Projektų administravimo ir finansavimo taisyklių 179 punktu, priima sprendimą dėl atitinkamos sutarties vienašalio pakeitimo, kuriame nurodoma, kaip pakeičiama projektui skirto finansavimo lėšų suma, tinkamų finansuoti projekto išlaidų suma ir apskaičiuotų iš projekto numatomų gauti pajamų suma, bei apie savo sprendimą per 5 darbo dienas informuoja įgyvendinančiąją instituciją. Įgyvendinančioji institucija per 5 darbo dienas siunčia projekto vykdytojui ministerijos ir (ar) kitos valstybės institucijos sprendimą pakeisti sutartį, nurodydama, kaip keičiamas projekto biudžetas ir (arba) finansavimo šaltiniai;

44.2. jeigu projekto finansavimo lėšų suma neturi būti mažinama, atliekamas sutarties pakeitimas Projektų administravimo ir finansavimo taisyklių 169 punkte nustatyta tvarka, kuriuo patikslinama sutartyje nurodyta apskaičiuotų iš projekto numatomų gauti grynųjų pajamų suma.

45. Tais atvejais, kai, pasikeitus projekto išlaidų sumai ir (arba) numatomų gauti grynųjų pajamų sumai, nustatoma, kad projektui buvo išmokėta per didelė finansavimo lėšų suma, remiantis Projektų administravimo ir finansavimo taisyklių 164.1 punktu priimamas sprendimas dėl lėšų susigrąžinimo. Sprendimas administruojamas Lietuvos Respublikos finansų ministro patvirtintose 2007–2013 metų Europos Sąjungos struktūrinės paramos grąžintinų ir grąžintų lėšų administravimo ir grąžintinų ir grąžintų lėšų ataskaitos rengimo taisyklėse nustatyta tvarka.

46. Jeigu EK tinkamų deklaruoti projekto išlaidų suma ir projektui skiriamo finansavimo lėšų suma nebuvo koreguotos dėl iš projekto numatomų gauti pajamų, kadangi projektas neatitiko sąlygų, numatytų Metodikos 5 punkte, tačiau jo įgyvendinimo sąlygos pasikeitė ir jam turi būti taikomi reglamento Nr. 1083/2006 55 straipsnio reikalavimai, projekto vykdytojas turi apie tai informuoti įgyvendinančiąją instituciją ir pateikti jai užpildytą projektų, iš kurių gaunama pajamų, paraiškos priedą. Įgyvendinančioji institucija, atsižvelgdama į projekto vykdytojo pateiktą informaciją, perskaičiuoja EK tinkamų deklaruoti projekto išlaidų sumą ir projektui skiriamo finansavimo lėšų sumą vadovaudamasi šios Metodikos II skyriaus nuostatomis. Jeigu nustatoma, kad EK tinkamų deklaruoti projekto išlaidų suma ir (arba) projektui skiriamo finansavimo lėšų suma turi būti koreguojamos, atliekami veiksmai, nurodyti Metodikos 44–45 punktuose.

47. Jeigu EK tinkamų deklaruoti projekto išlaidų suma ir projektui skiriamo finansavimo lėšų suma buvo koreguotos dėl iš projekto numatomų gauti pajamų, kadangi projektas atitiko sąlygas, numatytas Metodikos 5 punkte, tačiau jo įgyvendinimo sąlygos pasikeitė ir jam neturi būti taikomi reglamento Nr. 1083/2006 55 straipsnio reikalavimai, išskyrus atvejus, kai, dar nepasibaigus projektui, projekto išlaidų suma tampa mažesnė už 1 000 000 eurų, projekto vykdytojas turi apie tai informuoti įgyvendinančiąją instituciją. Įgyvendinančioji institucija, atsižvelgdama į projekto vykdytojo pateiktą informaciją, koreguoja EK tinkamų deklaruoti projekto išlaidų sumą ir apskaičiuotą iš projekto numatomų gauti grynųjų pajamų sumą, nekeisdama projektui skirto finansavimo sumos pagal Metodikos 44.2 punkte nustatytą tvarką.

48. Jeigu įgyvendinant projektą padidėja EK tinkamų deklaruoti projekto išlaidų suma, projektui skiriamo finansavimo suma gali būti padidinta ministerijos ir (arba) kitos valstybės institucijos sprendimu Projektų administravimo ir finansavimo taisyklių 106 punkte nustatyta tvarka.

ANTRASIS SKIRSNIS

pajamų priežiūra po projekto pabaigos

49. Pajamų priežiūra po projekto pabaigos atliekama naudojant projekto vykdytojo penkerius metus po projekto pabaigos teikiamas ataskaitas po projekto užbaigimo. Įgyvendinančioji institucija atsižvelgdama į projekto vykdytojo teikiamą informaciją turi įvertinti, ar nepasikeitė prielaidos, kuriomis remiantis buvo apskaičiuotos projekto pajamos ir EK tinkamų deklaruoti projekto išlaidų suma, ir ar nėra gaunama (planuojama gauti) projekto pajamų, į kurias nebuvo atsižvelgta nustatant EK tinkamų deklaruoti projekto išlaidų sumą ir išmokant projekto finansavimo lėšas.

50. Projekto vykdytojas ataskaitoje po projekto užbaigimo turi nurodyti, ar nepasikeitė pagrindinės prielaidos, kuriomis remiantis buvo iš anksto apskaičiuotos iš projekto numatomos gauti pajamos:

50.1. ar neįvyko iš anksto nenumatytų su projektu susijusių kainų (prekių ar paslaugų pardavimo kainų, tarifų, nuomos įkainių ir pan.) politikos (tiekiamų prekių ar teikiamų paslaugų kainų nustatymo principų pasikeitimai, kurie lemia didesnes grynąsias projekto pajamas ir pan.) pasikeitimų;

50.2. ar neatsirado naujų iš anksto nenumatytų pajamų šaltinių (dėl naujų mokesčių vartotojams įvedimo, naujų paslaugų teikimo ir panašių pasikeitimų) ir dėl to yra gaunama iš anksto nenumatytų pajamų iš projekto.

51. Tuo atveju, jeigu pasikeitė kainų politika ir (arba) atsirado naujų pajamų šaltinių ir dėl to yra numatoma gauti papildomų iš anksto nenumatytų pajamų iš projekto, projekto vykdytojas turi įvertinti, kaip šie pasikeitimai, kitoms sąlygoms nekintant, veikia grynųjų projekto pajamų padidėjimą projekto investicijų ataskaitiniu laikotarpiu, kai taikomos pakeistos kainos ir (arba) gaunamos pajamos iš naujų pajamų šaltinių, ir pateikti informaciją apie šiuos pokyčius ataskaitoje po projekto užbaigimo. Tuo atveju, jeigu naujos kainos buvo taikomos ir (arba) pajamos iš naujų pajamų šaltinių buvo gaunamos ne visus metus, skaičiavimai atliekami tik tos metų dalies, kai buvo taikomi nauji tarifai ir (arba) gaunamos pajamos iš naujų pajamų šaltinių (atitinkamai metų daliai proporcingai priskiriant dalį projekto veiklos pajamų ir išlaidų):

51.1. Grynųjų pajamų padidėjimas apskaičiuojamas taikant šią formulę:

GPpok=(VPnk– VIp +GPnš)/GPp, kur

GPpok – grynųjų pajamų padidėjimas dėl padidėjusių kainų ir (arba) naujų pajamų šaltinių;

VPnk – atitinkamais projekto investicijų ataskaitinio laikotarpio metais planuojamos gauti projekto veiklos pajamos palyginamosiomis kainomis taikant naujas kainas atsižvelgiant į anksčiau planuotus pajamų šaltinius ir pardavimo kiekius (paklausą);

VIp – atitinkamų metų anksčiau planuotos projekto veiklos išlaidos;

GPnš – atitinkamais projekto investicijų ataskaitinio laikotarpio metais iš naujų pajamų šaltinių planuojamos gauti grynosios pajamos palyginamosiomis kainomis;

GPp – atitinkamų metų anksčiau planuotos grynosios projekto pajamos.

51.2. Jeigu grynųjų pajamų padidėjimas dėl padidėjusių kainų ir (arba) naujų pajamų šaltinių sudaro daugiau negu 10 procentų, projekto vykdytojas įgyvendinančiajai institucijai turi pateikti pagal šios Metodikos 43 punkto nuostatas visiškai atnaujintą projektų, iš kurių gaunama pajamų, paraiškos priedą. Tokiu atveju informacija apie šios Metodikos 51 punkte nurodytus skaičiavimus gali būti neteikiama.

52. Penktaisiais metais po projekto pabaigos arba 2015 metais, atsižvelgdamas į tai, kuri iš šių datų yra ankstesnė, projekto vykdytojas kartu su ataskaita po projekto užbaigimo, be šios Metodikos 50–51 punktuose nurodytos informacijos, įgyvendinančiajai institucijai taip pat turi pateikti duomenis apie iki ataskaitos po projekto užbaigimo ataskaitinio laikotarpio pabaigos iš projekto faktiškai gautas grynąsias projekto pajamas:

52.1. informacija apie iš projekto faktiškai gautas grynąsias pajamas teikiama naudojant Faktinių bendrai finansuoto iš Europos Sąjungos fondų lėšų projekto pajamų ataskaitos formą (toliau – Faktinių projekto pajamų ataskaita), kuri yra pateikiama šios Metodikos 3 priede, o šios formos pildymo instrukcija – Metodikos 4 priede. Elektroninė Faktinių projekto pajamų ataskaitos formos versija pateikiama ES struktūrinės paramos svetainėje (www.esparama.lt);

52.2. užpildžius Faktinių projekto pajamų ataskaitos formą apskaičiuojamas per ataskaitinį laikotarpį planuotų ir faktiškai gautų grynųjų projekto pajamų dabartine verte skirtumo santykis su ataskaitiniam laikotarpiui priskirtina diskontuoto trūkstamo finansavimo dalimi pagal šią formulę:

S= (DNRf – DNRp)/(DIC – DNR) x M/N, kur

S – per ataskaitinį laikotarpį planuotų ir faktiškai gautų grynųjų projekto pajamų dabartine verte skirtumo santykis su ataskaitiniam laikotarpiui priskirtina diskontuoto trūkstamo finansavimo dalimi. Ataskaitinis laikotarpis yra projekto investicijų ataskaitinio laikotarpio dalis, kuri apima metų nuo projekto investicijų ataskaitinio laikotarpio pradžios metų iki ataskaitos po projekto užbaigimo ataskaitinio laikotarpio pabaigos metų skaičių;

DNRf – per ataskaitinį laikotarpį faktiškai gautų grynųjų projekto pajamų palyginamosiomis kainomis dabartinė vertė;

DNRp – per ataskaitinį laikotarpį anksčiau planuotų gauti grynųjų projekto pajamų dabartinė vertė;

DIC – viso projekto investicijų ataskaitinio laikotarpio diskontuotos investicijų išlaidos;

DNR – viso projekto investicijų ataskaitinio laikotarpio diskontuotos grynosios pajamos;

(DIC – DNR) – viso projekto investicijų ataskaitinio laikotarpio diskontuotas trūkstamas finansavimas;

M – ataskaitinio laikotarpio, per kurį buvo planuota gauti projekto veiklos pajamų, metų skaičius;

N – projekto investicijų ataskaitinio laikotarpio, per kurį buvo planuojama gauti projekto veiklos pajamų, metų skaičius.

52.3. Jeigu per ataskaitinį laikotarpį planuotų ir faktiškai gautų grynųjų projekto pajamų dabartine verte skirtumo santykis su ataskaitiniam laikotarpiui priskirtina diskontuoto trūkstamo finansavimo dalimi viršija 10 procentų, projekto vykdytojas įgyvendinančiajai institucijai turi pateikti pagal šios Metodikos 43 punkto nuostatas atnaujintą projektų, iš kurių gaunama pajamų, paraiškos priedą. Tokiu atveju Faktinių projekto pajamų ataskaita gali būti neteikiama.

53. Bet kuriuo atveju vietoj Metodikos 51 ir 52 punktuose nurodytų skaičiavimų projekto vykdytojas įgyvendinančiajai institucijai gali pateikti pagal šios Metodikos 43 punkto nuostatas atnaujintą projektų, iš kurių gaunama pajamų, paraiškos priedą.

54. Tuo atveju, jeigu pagal atnaujintus projektų, iš kurių gaunama pajamų, paraiškos priedo duomenis EK tinkamų deklaruoti projekto išlaidų suma sumažėja daugiau nei 10 procentų, turi būti tikslinama EK tinkamų deklaruoti projekto išlaidų suma ir projektui skiriamo finansavimo lėšų suma bei remiantis Projektų administravimo ir finansavimo taisyklių 190 punktu priimamas sprendimas dėl lėšų susigrąžinimo. Sprendimas administruojamas Lietuvos Respublikos finansų ministro patvirtintose 2007–2013 metų Europos Sąjungos struktūrinės paramos grąžintinų ir grąžintų lėšų administravimo ir grąžintinų ir grąžintų lėšų ataskaitos rengimo taisyklėse nustatyta tvarka.

55. Įgyvendinančioji institucija, siekdama nustatyti, ar pajamos, į kurias nebuvo atsižvelgta apskaičiuojant EK tinkamų deklaruoti projekto išlaidų sumą, daro įtaką EK tinkamų deklaruoti projekto išlaidų sumos pasikeitimui daugiau nei 10 procentų, gali taikyti ir papildomus jos administruojamų projektų pajamų priežiūros būdus: patikrų vietoje metu patikrinti pareiškėjo teikiamos informacijos apie pajamų pasikeitimus teisingumą, atlikti kainų pasikeitimų stebėseną, atsižvelgdama į rizikos analizę prašyti projektų vykdytojų platesnės informacijos apie gaunamas pajamas ir dažniau, nei projektų vykdytojams teikiant ataskaitas po projekto užbaigimo, užsakyti studijas, kurias rengiant būtų įvertinamos iš projektų gaunamos pajamos, vertindama iš projektų numatomų gauti pajamų perskaičiavimą naudotis išorės ekspertų paslaugomis ir pan.

56. Jeigu EK tinkamų deklaruoti projekto išlaidų suma ir projektui skiriamo finansavimo lėšų suma buvo koreguotos dėl iš projekto numatomų gauti pajamų, kadangi projektas atitiko sąlygas, numatytas Metodikos 5 punkte, tačiau jo įgyvendinimo sąlygos pasikeitė ir jam neturi būti taikomi reglamento Nr. 1083/2006 55 straipsnio reikalavimai, turi būti koreguojama EK tinkamų deklaruoti projekto išlaidų suma ir apskaičiuotų iš projekto numatomų gauti grynųjų pajamų suma, nekeičiant projektui skirto ir išmokėto finansavimo sumos. Atsiradus minėtoms aplinkybėms, atliekamas sutarties pakeitimas Projektų administravimo ir finansavimo taisyklių 169 punkte nustatyta tvarka, kuriuo sutartyje nurodyta apskaičiuotų iš projekto numatomų gauti grynųjų pajamų suma panaikinama.

IV SKYRIUS. PROJEKTAI, KURIŲ PAJAMŲ IŠ ANKSTO OBJEKTYVIAI APSKAIČIUOTI NEĮMANOMA

57. Tais atvejais, kai projekto pajamų iš anksto objektyviai apskaičiuoti neįmanoma ir projekto įgyvendinimo metu bei per penkerius metus po projekto pabaigos iš projekto faktiškai gaunama pajamų, turi būti mažinama pagal atitinkamą projektą EK deklaruojama tinkamų finansuoti projekto išlaidų suma ir projektui išmokamo finansavimo lėšų suma atsižvelgiant į faktiškai gautų pajamų sumą.

58. Projektų, kurių gaunamų pajamų iš anksto objektyviai apskaičiuoti neįmanoma, priežiūra yra atliekama remiantis projekto vykdytojų teikiamomis galutinėmis ataskaitomis ir penkerius metus po projekto pabaigos teikiamomis ataskaitomis po projekto užbaigimo. Projekto vykdytojas ataskaitose nurodo per ataskaitinį laikotarpį gautų pajamų sumą. Tuo atveju, kai tinkamumo finansuoti reikalavimus atitinka ne visos projekto išlaidos, gautos pajamos gali būti proporcingai paskirstomos tinkamumo finansuoti reikalavimus atitinkančioms ir jų neatitinkančioms išlaidoms ir ataskaitose nurodoma tik tinkamoms finansuoti projekto išlaidoms tenkanti pajamų suma. Ši suma, proporcinga skirtam finansavimui, turi būti sugrąžinta. Sprendimas dėl lėšų susigrąžinimo priimamas remiantis Projektų administravimo ir finansavimo taisyklių 164.1 ir 190 punktais ir administruojamas Lietuvos Respublikos finansų ministro patvirtintose 2007–2013 metų Europos Sąjungos struktūrinės paramos grąžintinų ir grąžintų lėšų administravimo ir grąžintinų ir grąžintų lėšų ataskaitos rengimo taisyklėse nustatyta tvarka.

59. Įgyvendinančioji institucija, atsižvelgdama į projektų rizikos analizės rezultatus, gali nustatyti ir papildomas pajamų priežiūros procedūras: patikrų vietoje metu patikrinti pareiškėjo teikiamos informacijos apie gautas pajamas teisingumą, atlikti papildomas patikras vietoje, užsakyti studijas, kurias rengiant būtų įvertinamos iš projektų gaunamos pajamos, ir pan.

60. Tuo atveju, jeigu projekto įgyvendinimo metu arba iki reglamento Nr. 1083/2006 55 straipsnio 4 dalyje nurodyto laikotarpio pabaigos yra pradedama gauti pajamų, kurios yra nuolatinio pobūdžio ir jas galima objektyviai įvertinti iš anksto (pavyzdžiui, buvusios nemokamos paslaugos apmokestinamos ir nustatomi tokių paslaugų tarifai ir pan.), projekto vykdytojas turi apie tai informuoti įgyvendinančiąją instituciją ir pateikti jai užpildytą projektų, iš kurių gaunama pajamų, paraiškos priedą. Įgyvendinančioji institucija, atsižvelgdama į projekto vykdytojo pateiktą informaciją, perskaičiuoja EK tinkamų deklaruoti projekto išlaidų sumą ir projektui skiriamo finansavimo lėšų sumą vadovaudamasi šios Metodikos II skyriaus nuostatomis. Jeigu nustatoma, kad EK tinkamų deklaruoti projekto išlaidų suma ir (arba) projektui skiriamo finansavimo lėšų suma turi būti koreguojamos, projekto įgyvendinimo metu atliekami veiksmai, nurodyti Metodikos 44–45 punktuose, pasibaigus projektui – nurodyti Metodikos 54 punkte.

V SKYRIUS. BAIGIAMOSIOS NUOSTATOS

61. Įgyvendinančioji institucija, teikdama išlaidų deklaracijas tvirtinančiajai institucijai, įvertina vadovaujantis šios Metodikos nuostatomis perskaičiuotos EK tinkamų deklaruoti projekto išlaidų sumos pasikeitimus ir atsižvelgia į iš projekto numatomas gauti grynąsias pajamas Metodinių išlaidų deklaracijų rengimo rekomendacijų, patvirtintų Lietuvos Respublikos finansų ministro 2009 m. vasario 17 d. įsakymu Nr. 1K-039 (Žin., 2009, Nr. 20-801; 2010, Nr. 26-1218), 8.2 punkte nustatyta tvarka.

62. Metodinius dokumentus, išaiškinimus, naudotinas formas ir kitus dokumentus, susijusius su projektais, iš kurių gaunama pajamų, vadovaujančioji institucija skelbia ES struktūrinės paramos svetainėje (www.esparama.lt).

63. Projektų pajamų priežiūrą įgyvendinančiosios institucijos turi vykdyti atsižvelgdamos į rizikos analizę, t. y. projektams, kurių numatytos iš anksto gauti pajamos gali labiau pasikeisti arba numatomos ir (arba) galimos gauti pajamos sudaro didesnę tinkamų finansuoti projekto išlaidų dalį, įgyvendinančiosios institucijos turi skirti daugiau dėmesio.

_________________

Bendrai finansuojamų iš

Europos Sąjungos fondų lėšų projektų pajamų

skaičiavimo ir priežiūros metodikos

1 priedas

(Bendrai finansuojamų iš Europos Sąjungos fondų lėšų projektų, iš kurių gaunama pajamų, paraiškos dėl projekto finansavimo priedo forma)

BENDRAI FINANSUOJAMŲ IŠ EUROPOS SĄJUNGOS FONDŲ LĖŠŲ PROJEKTŲ, IŠ KURIŲ GAUNAMA PAJAMŲ, PARAIŠKOS DĖL PROJEKTO FINANSAVIMO PRiedas

1. BENDRAI FINANSUOJAMO IŠ EUROPOS SĄJUNGOS FONDŲ LĖŠŲ PROJEKTO (TOLIAU – PROJEKTO) DUOMENYS

Projekto pavadinimas
Projekto investicijų ataskaitinis laikotarpis, metų skaičius
Diskonto norma, %
Tinkamos finansuoti projekto išlaidos, Lt

2. Prognozuojami finansiniai srautai

Nr.	Metai

1	2	...	n
1.	Projekto investicijų išlaidos, Lt
1.1.	Tinkamos finansuoti projekto investicijų išlaidos, Lt
1.2.	Netinkamos finansuoti projekto investicijų išlaidos, Lt
2.	Projekto veiklos išlaidos, Lt
2.1.
2.2.
...
2.n
3.	Projekto veiklos pajamos, Lt
3.1.
3.2.
...
3.n
4.	Grynosios projekto pajamos, Lt
5.	Turto likutinė vertė, Lt

3. finansinės analizės rezultatai

Projekto investicijų dabartinė vertė, Lt
Dabartinė turto likutinė vertė, Lt
Grynųjų projekto pajamų dabartinė vertė, Lt

4. Europos Komisijai tinkamos deklaruoti projekto išlaidos

Europos Komisijai tinkamų deklaruoti projekto išlaidų dalis (trūkstamo finansavimo santykis)
Numatomos gauti grynosios pajamos, kuriomis mažinama Europos Komisijai tinkamų deklaruoti projekto išlaidų suma, Lt
Europos Komisijai tinkamų deklaruoti projekto išlaidų suma, Lt

5. Pagrindinių skaičiavimo prielaidų pagrindimas

Projekto investicijų ataskaitinis laikotarpis	Pasirinkto projekto investicijų ataskaitinio laikotarpio pagrindimas
Diskonto norma	Pasirinktos diskonto normos pagrindimas
Projekto investicijų išlaidos	Projekto investicijų išlaidų apimties pagrindimas
Projekto veiklos išlaidos	Projekto veiklos išlaidų apimties ir priskyrimo prie projekto pagrindimas
(2.1 išlaidos)
(2.2 išlaidos)
...
(2.n išlaidos)
Projekto veiklos pajamos	Projekto veiklos pajamų apimties ir priskyrimo prie projekto pagrindimas
(3.1 pajamos)
(3.2 pajamos)
...
(3.n pajamos)
Turto likutinė vertė	Turto likutinės vertės apskaičiavimo pagrindimas

(pareiškėjo/projekto vykdytojo atsakingo asmens pareigos)	(parašas)	(vardas ir pavardė)

A.V.

_________________

Bendrai finansuojamų iš

Europos Sąjungos fondų lėšų projektų pajamų

skaičiavimo ir priežiūros metodikos

2 priedas

BENDRAI FINANSUOJAMŲ IŠ EUROPOS SĄJUNGOS FONDŲ LĖŠŲ PROJEKTŲ, IŠ KURIŲ GAUNAMA PAJAMŲ, PARAIŠKOS DĖL PROJEKTO FINANSAVIMO PRiedo pildymo instrukcija

I SKYRIUS. BENDROSIOS NUOSTATOS

1. Bendrai finansuojamų iš Europos Sąjungos fondų lėšų projektų (toliau – projektai), iš kurių gaunama pajamų, paraiškos dėl projekto finansavimo priedo (toliau – Paraiškos priedas) pildymo instrukcija (toliau – instrukcija) nustato Paraiškos priedo pildymo naudojant elektroninę formą taisykles. Paraiškos priedo forma yra standartinis Excel formato darbinis dokumentas, pildomas naudojant Microsoft Excel programą.

2. Šioje instrukcijoje pateikiami patarimai dėl atskirų Paraiškos priedo formos punktų pildymo.

3. Paraiškos priedo forma parsisiunčiama iš Europos Sąjungos struktūrinės paramos svetainės (www.esparama.lt).

4. Paraiškos priedo duomenys įrašomi vadovaujantis instrukcija jiems skirtuose laukuose, kurie nuspalvinti žaliai. Geltonai nuspalvintuose laukuose duomenys apskaičiuojami automatiškai.

II SKYRIUS. PARAIŠKOS PRIEDO PILDYMAS

PIRMASIS SKIRSNIS

BENDRI PROJEKTO DUOMENYS

5. „Bendri projekto duomenys“ pildomi:

Projekto pavadinimas	Nurodykite projekto pavadinimą.
Projekto investicijų ataskaitinis laikotarpis, metai	Nurodykite projekto investicijų ataskaitinį laikotarpį metais. Projekto investicijų ataskaitinis laikotarpis pasirenkamas atsižvelgiant į Bendrai finansuojamų iš Europos Sąjungos fondų lėšų projektų pajamų skaičiavimo ir priežiūros metodikos (toliau – Metodika) II skyriaus trečiojo skirsnio nuostatas.
Diskonto norma, %	Nurodykite diskonto normą. Diskonto norma pasirenkama atsižvelgiant į Metodikos II skyriaus ketvirtojo skirsnio nuostatas.
Tinkamos finansuoti projekto išlaidos, Lt	Nurodykite tinkamų finansuoti projekto išlaidų sumą. Ši suma turi atitikti paraiškos bendrosios (A) dalies formos, patvirtintos Lietuvos Respublikos finansų ministro 2008 m. vasario 20 d. įsakymu Nr. 1K-066 (Žin., 2008, Nr. 23-861) (toliau – paraiškos bendroji (A) dalis), 10 lentelės „Projekto tinkamų finansuoti išlaidų finansavimo šaltiniai“ 3 punkte nurodytą sumą. Į iš Europos regioninės plėtros fondo bendrai finansuojamų projektų išlaidų sumą neįskaitoma projekto veiklų, patenkančių į Europos socialinio fondo paramos sritį, išlaidų suma. Taip pat į tinkamų finansuoti projekto išlaidų sumą neįskaitoma išlaidų suma, tenkanti projekto veikloms, kurioms yra taikomos valstybės pagalbos teikimo taisyklės, kaip apibrėžta Sutarties dėl Europos Sąjungos veikimo (OL 2010 C 83, p. 47) 107 straipsnyje, įskaitant „de minimis“ pagalbą.

ANTRASIS SKIRSNIS

Prognozuojami finansiniai srautai

6. „Prognozuojami finansiniai srautai“ pildomi:

Nr.	Metai

1	2	...	n
1.	Projekto investicijų išlaidos, Lt Šiame laukelyje pateikiama bendra (tinkamų finansuoti ir netinkamų finansuoti) atitinkamų metų projekto investicijų išlaidų suma (elektroninėje Paraiškos priedo formoje apskaičiuojama automatiškai). Į iš Europos regioninės plėtros fondo bendrai finansuojamų projektų investicijų išlaidų sumą neįskaitoma projekto veiklų, patenkančių į Europos socialinio fondo paramos sritį, išlaidų suma. Taip pat į projekto investicijų išlaidų sumą neįskaitoma išlaidų suma, tenkanti projekto veikloms, kurioms yra taikomos valstybės pagalbos teikimo taisyklės, kaip apibrėžta Sutarties dėl Europos Sąjungos veikimo (OL 2010 C 83, p. 47) 107 straipsnyje, įskaitant „de minimis“ pagalbą.
1.1.	Tinkamos finansuoti projekto investicijų išlaidos, Lt Įrašykite tinkamas finansuoti projekto investicijų išlaidas pamečiui. Laukeliuose įrašoma tik bendra tiems metams tenkanti tinkamų finansuoti projekto investicijų išlaidų suma, neskaidant jos pagal išlaidų kategorijas. Visas vertes reikia nurodyti palyginamosiomis (pastoviomis), o ne einamosiomis kainomis (t. y. neatsižvelgiant į infliaciją). Jeigu į paraiškos bendrosios (A) dalies 10 lentelės „Projekto tinkamų finansuoti išlaidų finansavimo šaltiniai“ 3 punkte nurodytą tinkamų finansuoti projekto išlaidų sumą nėra įtraukta prognozuojama infliacija, šioje eilutėje nurodyta projekto investicijų išlaidų suma gali sutapti su paraiškos bendrosios (A) dalies 10 lentelės „Projekto tinkamų finansuoti išlaidų finansavimo šaltiniai“ 3 punkte nurodyta suma.
1.2.	Netinkamos finansuoti projekto investicijų išlaidos, Lt Įrašykite bendras netinkamas finansuoti projekto investicijų išlaidas pamečiui. Laukeliuose įrašoma tik bendra tiems metams tenkanti netinkamų finansuoti projekto investicijų išlaidų suma, neskaidant jos pagal atskiras išlaidas. Visas vertes reikia nurodyti palyginamosiomis (pastoviomis), o ne einamosiomis kainomis (t. y. neatsižvelgiant į infliaciją).
2.	Projekto veiklos išlaidos, Lt Šiame laukelyje pateikiama bendra atitinkamų metų projekto veiklos išlaidų suma (elektroninėje Paraiškos priedo formoje apskaičiuojama automatiškai).
2.1.	Projekto veiklos išlaidos turi būti apskaičiuojamos vadovaujantis Metodikos II skyriaus penktojo skirsnio nuostatomis. Pildant lentelę visų pirma išskiriamos projekto veiklos išlaidų kategorijos (tarp jų ir pakartotinės investicijos). Prie šių kategorijų vėliau priskiriami išlaidų dydžiai pamečiui pagal jų padarymo laiką iki ataskaitinio laikotarpio pabaigos. Visas vertes reikia nurodyti palyginamosiomis (pastoviomis), o ne einamosiomis kainomis (t. y. neatsižvelgiant į infliaciją). Projekto veiklos išlaidų priskyrimo prie projekto pagrindimas pagal kiekvieną veiklos išlaidų kategoriją turi būti aprašytas Paraiškos priedo 5 lentelėje „Pagrindinių skaičiavimo prielaidų pagrindimas“.
2.2.
...
2.n
3.	Projekto veiklos pajamos, Lt Šiame laukelyje pateikiama bendra atitinkamų metų projekto veiklos pajamų suma (elektroninėje Paraiškos priedo formoje apskaičiuojama automatiškai).
3.1.	Projekto veiklos pajamos turi būti apskaičiuojamos vadovaujantis Metodikos II skyriaus penktojo skirsnio nuostatomis. Pildant lentelės 3 punktą visų pirma išskiriamos projekto pajamų kategorijos. Prie šių kategorijų vėliau priskiriamos pajamos pamečiui pagal jų gavimo laiką iki ataskaitinio laikotarpio pabaigos. Visas vertes reikia nurodyti palyginamosiomis (pastoviomis), o ne einamosiomis kainomis (t. y. neatsižvelgiant į infliaciją). Projekto pajamų priskyrimo prie projekto pagrindimas pagal kiekvieną išlaidų kategoriją yra aprašomas Paraiškos priedo 5 lentelėje „Pagrindinių skaičiavimo prielaidų pagrindimas“.
3.2.
...
3.n
4.	Grynosios projekto pajamos, Lt Šiame laukelyje pateikiama bendra atitinkamų metų grynųjų projekto pajamų suma – t. y. projekto veiklos pajamų ir išlaidų skirtumas (elektroninėje Paraiškos priedo formoje apskaičiuojama automatiškai).
5.	Turto likutinė vertė, Lt Turto likutinė vertė apskaičiuojama vadovaujantis Metodikos II skyriaus šeštojo skirsnio nuostatomis ir įrašoma į tam skirtą laukelį. Turto likutinė vertė nurodoma nekoreguojant jos dėl infliacijos. Likutinės vertės apskaičiavimo ir įvertinimo pagrindimas yra aprašomas Paraiškos priedo 5 lentelėje „Pagrindinių skaičiavimo prielaidų pagrindimas“.

TREČIASIS SKIRSNIS

finansinės analizės rezultatai

7. „Finansinės analizės rezultatai“ pateikiama:

Projekto investicijų dabartinė vertė, Lt	Šiame laukelyje pateikiama bendrų projekto investicijų dabartinė vertė (elektroninėje Paraiškos priedo formoje apskaičiuojama automatiškai).
Dabartinė turto likutinė vertė, Lt	Šiame laukelyje pateikiama dabartinė turto likutinė vertė (elektroninėje Paraiškos priedo formoje apskaičiuojama automatiškai).
Grynųjų projekto pajamų dabartinė vertė, Lt	Šiame laukelyje pateikiama projekto grynųjų pajamų dabartinė vertė (elektroninėje Paraiškos priedo formoje apskaičiuojama automatiškai).

KETVIRTASIS SKIRSNIS

Europos Komisijai tinkamos deklaruoti projekto išlaidos

8. „Europos Komisijai tinkamos deklaruoti projekto išlaidos“ pateikiama:

Europos Komisijai tinkamų deklaruoti projekto išlaidų dalis (trūkstamo finansavimo santykis)	Šiame laukelyje pateikiama Europos Komisijai tinkamų deklaruoti projekto išlaidų dalis (trūkstamo finansavimo santykis) (elektroninėje Paraiškos priedo formoje apskaičiuojama automatiškai). Plačiau apie Europos Komisijai tinkamų deklaruoti išlaidų dalį žiūrėkite Metodikos II skyriaus septintajame skirsnyje.
Numatomos gauti grynosios pajamos, kuriomis mažinama Europos Komisijai tinkamų deklaruoti projekto išlaidų suma, Lt	Šiame laukelyje pateikiama numatomų gauti grynųjų pajamų, kuriomis mažinamos Europos Komisijai tinkamos deklaruoti projekto išlaidos, suma (elektroninėje Paraiškos priedo formoje apskaičiuojama automatiškai). Ši suma turi būti lygi paraiškos bendrosios (A) dalies 10 lentelės 3.1 punkte nurodytai sumai. Ši tinkamų finansuoti projekto išlaidų suma turi būti finansuojama pareiškėjo ir (arba) partnerio lėšomis ir, atsižvelgiant į lėšų, kurias naudos pareiškėjas ir (arba) partneris šiai tinkamų finansuoti išlaidų sumai padengti, šaltinį, ne mažesnė suma turi būti nurodyta atitinkamame paraiškos bendrosios (A) dalies 10 lentelės 2 punkto „Pareiškėjo ir partnerio (-ių) lėšos“ papunktyje.
Europos Komisijai tinkamų deklaruoti projekto išlaidų suma, Lt	Šiame laukelyje pateikiama Europos Komisijai tinkamų deklaruoti projekto išlaidų suma (elektroninėje Paraiškos priedo formoje apskaičiuojama automatiškai). Paraiškos bendrosios (A) dalies 10 lentelės 1 punkte nurodyta suma negali būti didesnė už šiame laukelyje nurodytą sumą. Tuo atveju, jeigu į Europos regioninės plėtros fondo lėšomis bendrai finansuojamą projektą yra įtrauktos veiklos, patenkančios į Europos socialinio fondo paramos sritį (kryžminis finansavimas), paraiškos bendrosios (A) dalies 10 lentelės 1 punkte nurodyta suma negali būti didesnė už šiame laukelyje gautos sumos ir į Europos socialinio fondo paramos sritį patenkančių veiklų tinkamų finansuoti išlaidų sumos bendrą sumą. Tuo atveju, jeigu į projektą yra įtrauktos veiklos, kurioms yra taikomos valstybės pagalbos teikimo taisyklės, paraiškos bendrosios (A) dalies 10 lentelės 1 punkte nurodyta suma negali būti didesnė už šiame laukelyje gautos sumos ir veiklų, kurioms yra taikomos valstybės pagalbos teikimo taisyklės, išlaidų sumos bendrą sumą.

PENKTASIS SKIRSNIS

Pagrindinių skaičiavimo prielaidų pagrindimas

9. „Pagrindinių skaičiavimo prielaidų pagrindimas“ pildomas:

Projekto investicijų ataskaitinis laikotarpis	Pasirinkto projekto investicijų ataskaitinio laikotarpio pagrindimas
Pagrįskite pasirinktą projekto investicijų ataskaitinį laikotarpį.
Diskonto norma	Pasirinktos diskonto normos pagrindimas
Pagrįskite pasirinktą diskonto normą.
Projekto investicijų išlaidos	Projekto investicijų išlaidų apimties pagrindimas
Tinkamos finansuoti projekto investicijų išlaidos	Pateikite paaiškinimus, kuri dalis tinkamų finansuoti ir netinkamų finansuoti projekto išlaidų, nurodytų paraiškos bendrojoje (A) dalyje, yra įtraukiama į projekto investicijų išlaidas, jeigu ne visos išlaidos įtraukiamos. Taip pat pateikite paaiškinimus, ar į paraiškos bendrojoje (A) dalyje nurodytas išlaidas yra įtraukta prognozuojama infliacija ir kaip buvo apskaičiuotos projekto investicijų išlaidos palyginamosiomis (pastoviomis) kainomis.
Netinkamos finansuoti projekto investicijų išlaidos

Projekto veiklos išlaidos	Projekto veiklos išlaidų apimties ir priskyrimo prie projekto pagrindimas
(2.1 išlaidos)	Pagrįskite projekto veiklos išlaidas. Pateikite paaiškinimus, kokius metodus taikant projekto veiklos išlaidos buvo priskirtos prie projekto ir kodėl buvo pasirinktas toks metodas. Jeigu jau yra atlikta išsami projekto diskontuoto pinigų srauto analizė, galima pateikti nuorodas į atskirai pridedamas jau atliktos analizės išvadas.
(2.2 išlaidos)

...

(2.n išlaidos)

Projekto veiklos pajamos	Projekto veiklos pajamų apimties ir priskyrimo prie projekto pagrindimas
(3.1 pajamos)	Pagrįskite projekto veiklos pajamas. Projekto veiklos pajamos turi būti pagrindžiamos atsižvelgiant į pagrindinius projekto pajamų dydį lemiančius veiksnius: kainą (prekių ar paslaugų pardavimo kainą, tarifus, nuomos įkainius ir pan.) ir paklausą (prekių ar paslaugų pardavimo kiekį, vartotojų skaičių ir pan.). Pateikite paaiškinimus, kokius metodus taikant projekto veiklos pajamos buvo priskirtos prie projekto ir kodėl buvo pasirinktas toks metodas. Jeigu jau yra atlikta išsami projekto diskontuoto pinigų srauto analizė, galima pateikti nuorodas į atskirai pridedamas jau atliktos analizės išvadas.
(3.2 pajamos)

...

(3.n pajamos)

Turto likutinė vertė	Turto likutinės vertės apskaičiavimo pagrindimas
Pateikite paaiškinimus, kokius metodus taikant ir kaip buvo apskaičiuota turto likutinė vertė. Jeigu jau yra atlikta išsami projekto diskontuoto pinigų srauto analizė, galima pateikti nuorodas į atskirai pridedamas jau atliktos analizės išvadas.

_________________

Bendrai finansuojamų iš

Europos Sąjungos fondų lėšų projektų pajamų

skaičiavimo ir priežiūros metodikos

3 priedas

(Faktinių bendrai finansuoto iš Europos Sąjungos fondų lėšų projekto pajamų ataskaitos forma)

faktinių bendrai finansuoto iš Europos Sąjungos fondų lėšų projekto pajamų ataskaita

1. BENDRAI FINANSUOTO IŠ EUROPOS SĄJUNGOS FONDŲ LĖŠŲ PROJEKTO (TOLIAU – PROJEKTO) DUOMENYS

Projekto pavadinimas
Projekto investicijų ataskaitinio laikotarpio pradžia, metai
Projekto investicijų ataskaitinis laikotarpis, per kurį buvo planuojama gauti projekto veiklos pajamų, metų skaičius
Ataskaitinis laikotarpis, metų skaičius
Ataskaitinis laikotarpis, per kurį buvo planuota gauti projekto veiklos pajamų, metų skaičius
Diskonto norma, %

2. Prognozuoti finansiniai srautai

Nr.	Metai

20...	20...	...	n
1.	Projekto veiklos išlaidos, Lt
1.1.
1.2.
...
1.n
2.	Projekto veiklos pajamos, Lt
2.1.
2.2.
...
2.n
3.	Grynosios projekto pajamos, Lt

3. ATLIKTOS finansinės analizės rezultatai

Projekto investicijų dabartinė vertė, Lt
Grynųjų projekto pajamų dabartinė vertė, Lt
Diskontuotas trūkstamas finansavimas, Lt

4. faktinės projekto grynosios pajamos nominaliomis kainomis

Nr.	Metai

20...	20...	...	n
1.	Projekto veiklos išlaidos, Lt
1.1.
1.2.
...
1.n
2.	Projekto veiklos pajamos, Lt
2.1.
2.2.
...
2.n
3.	Grynosios projekto pajamos, Lt

5. Vartotojų kainų indeksas

Metai
20...	20...	20...	...	n

6. faktinės projekto grynosios pajamos palyginamosiomis kainomis

Nr.	Metai

20...	20...	...	n
1.	Projekto veiklos išlaidos, Lt
1.1.
1.2.
...
1.n
2.	Projekto veiklos pajamos, Lt
2.1.
2.2.
...
2.n
3.	Grynosios projekto pajamos, Lt

7. grynŲJŲ projekto pajamŲ PASIKEITIMO ĮVERTINIMAS

Per ataskaitinį laikotarpį planuotų gauti grynųjų projekto pajamų dabartinė vertė, Lt
Per ataskaitinį laikotarpį faktiškai gautų grynųjų projekto pajamų palyginamosiomis kainomis dabartinė vertė, Lt
Pajamų skirtumas, Lt
Ataskaitiniam laikotarpiui priskirtina diskontuoto trūkstamo finansavimo dalis, Lt
Per ataskaitinį laikotarpį planuotų ir faktiškai gautų grynųjų projekto pajamų dabartine verte skirtumo santykis su ataskaitiniam laikotarpiui priskirtina diskontuoto trūkstamo finansavimo dalimi, %

(projekto vykdytojo atsakingo asmens pareigos)	(parašas)	(vardas ir pavardė)

A.V.

_________________

Bendrai finansuojamų iš

Europos Sąjungos fondų lėšų projektų pajamų

skaičiavimo ir priežiūros metodikos

4 priedas

faktinių bendrai finansuoto iš Europos Sąjungos fondų lėšų projekto pajamų ataskaitos pildymo instrukcija

I SKYRIUS. BENDROSIOS NUOSTATOS

1. Faktinių bendrai finansuoto iš Europos Sąjungos fondų lėšų projekto (toliau – projektas) pajamų ataskaitos (toliau – Ataskaita) pildymo instrukcija (toliau – instrukcija) nustato Ataskaitos pildymo naudojant elektroninę formą taisykles. Ataskaitos forma yra standartinis Excel formato darbinis dokumentas, pildomas naudojant Microsoft Excel programą.

2. Instrukcijoje pateikiami patarimai dėl atskirų Ataskaitos formos punktų pildymo.

3. Ataskaitos forma parsisiunčiama iš Europos Sąjungos struktūrinės paramos svetainės (www.esparama.lt).

4. Ataskaitos duomenys įrašomi vadovaujantis instrukcija jiems skirtuose laukuose, kurie nuspalvinti žaliai. Geltonai nuspalvintuose laukuose duomenys apskaičiuojami automatiškai.

5. Kur nurodyta instrukcijoje, Ataskaitos duomenys įrašomi pagal anksčiau pateikto bendrai finansuojamų iš Europos Sąjungos fondų lėšų projektų, iš kurių gaunama pajamų, paraiškos dėl projekto finansavimo priedo (toliau – Paraiškos priedas) duomenis. Tokiu atveju naudojami paskutinį kartą atnaujinto Paraiškos priedo, kuriuo remiantis buvo apskaičiuota arba iš naujo perskaičiuota Europos Komisijos tinkamų deklaruoti projekto išlaidų suma, duomenys.

II SKYRIUS. Ataskaitos PILDYMAS

PIRMASIS SKIRSNIS

BENDRI PROJEKTO DUOMENYS

6. „Bendri projekto duomenys“ pildomi:

Projekto pavadinimas	Nurodykite projekto pavadinimą.
Projekto investicijų ataskaitinio laikotarpio pradžia, metai	Nurodykite projekto investicijų ataskaitinio laikotarpio pradžios metus. Projekto investicijų ataskaitinio laikotarpio pradžios metai yra tie kalendoriniai metai, kai yra padaromos pirmosios projekto investicijų išlaidos.
Projekto investicijų ataskaitinis laikotarpis, per kurį buvo planuojama gauti projekto veiklos pajamų, metų skaičius	Nurodykite projekto investicijų ataskaitinio laikotarpio, per kurį buvo planuojama gauti projekto veiklos pajamų, metų skaičių. Projekto investicijų ataskaitinis laikotarpis, per kurį planuojama gauti projekto veiklos pajamų, nustatomas pagal Paraiškos priedo 2 lentelės 3 punkto duomenis. Pvz., projekto investicijų ataskaitinio laikotarpio pradžios metai yra 2008 m., projekto investicijų ataskaitinio laikotarpio pabaigos metai – 2027 m., projekto veiklos pajamos planuotos gauti nuo 2011 m., tuomet projekto investicijų ataskaitinis laikotarpis, per kurį buvo planuojama gauti projekto veiklos pajamų, – 17 metų.
Ataskaitinis laikotarpis, metų skaičius	Nurodykite Ataskaitos ataskaitinį laikotarpį metais. Ataskaitinis laikotarpis yra metų nuo projekto investicijų ataskaitinio laikotarpio pradžios metų iki ataskaitos po projekto užbaigimo ataskaitinio laikotarpio pabaigos metų skaičius. Pvz., projekto investicijų ataskaitinio laikotarpio pradžios metai yra 2008 m., ataskaita po projekto užbaigimo teikiama 2015 m. sausio mėn., ataskaitos po projekto užbaigimo ataskaitinio laikotarpio pabaiga – 2014 m., tuomet ataskaitinis laikotarpis – 7 metai.
Ataskaitinis laikotarpis, per kurį buvo planuota gauti projekto veiklos pajamų, metų skaičius	Nurodykite Ataskaitos ataskaitinio laikotarpio, per kurį buvo planuota gauti projekto veiklos pajamų, skaičių metais. Šis laikotarpis nustatomas pagal Paraiškos priedo 2 lentelės 3 punkto duomenis. Pvz., projekto investicijų ataskaitinio laikotarpio pradžios metai yra 2008 m., ataskaitos po projekto užbaigimo ataskaitinio laikotarpio pabaiga – 2014 m., pagal Paraiškos priedo 2 lentelės 3 punkto duomenis projekto veiklos pajamos buvo planuotos gauti nuo 2011 m., tuomet ataskaitinis laikotarpis, per kurį planuota gauti projekto veiklos pajamų, – 4 metai.
Diskonto norma, %	Nurodykite diskonto normą. Diskonto norma turi atitikti diskonto normą, nurodytą Paraiškos priedo 1 lentelės 3 eilutėje.

ANTRASIS SKIRSNIS

PrognozuoTI finansiniai srautai

7. „Prognozuoti finansiniai srautai“ pildomi atsižvelgiant į Paraiškos priedo 2 lentelės duomenis:

Nr.	Metai

20...	20...	...	n
1.	Projekto veiklos išlaidos, Lt Šiame laukelyje pateikiama bendra atitinkamų metų projekto veiklos išlaidų prognozuota suma (elektroninėje Ataskaitos formoje apskaičiuojama automatiškai).
1.1.	Nurodykite prognozuotas atitinkamų metų projekto veiklos išlaidas. Projekto veiklos išlaidos turi atitikti Paraiškos priedo 2 lentelės 2 punkto duomenis.
1.2.
...
1.n
2.	Projekto veiklos pajamos, Lt Šiame laukelyje pateikiama bendra atitinkamų metų projekto veiklos pajamų prognozuota suma (elektroninėje Ataskaitos formoje apskaičiuojama automatiškai).
2.1.	Nurodykite prognozuotas atitinkamų metų projekto veiklos pajamas. Projekto veiklos pajamos turi atitikti Paraiškos priedo 2 lentelės 3 punkto duomenis.
2.2.
...
2.n
3.	Grynosios projekto pajamos, Lt Šiame laukelyje pateikiama bendra atitinkamų metų grynųjų projekto pajamų prognozuota suma, t. y. projekto veiklos pajamų ir išlaidų skirtumas (elektroninėje Ataskaitos formoje apskaičiuojama automatiškai).

trečiasis SKIRSNIS

Atliktos finansinės analizės rezultatai

8. „Atliktos finansinės analizės rezultatai“ pildomi atsižvelgiant į Paraiškos priedo 3 lentelės duomenis:

Projekto investicijų dabartinė vertė, Lt	Nurodykite bendrų projekto investicijų dabartinę vertę. Bendrų projekto investicijų dabartinė vertė turi atitikti Paraiškos priedo 3 lentelės 1 eilutės duomenis.
Grynųjų projekto pajamų dabartinė vertė, Lt	Nurodykite grynųjų projekto pajamų dabartinę vertę. Grynųjų projekto pajamų dabartinė vertė turi atitikti Paraiškos priedo 3 lentelės 3 eilutės duomenis.
Diskontuotas trūkstamas finansavimas, Lt	Šiame laukelyje pateikiama diskontuoto trūkstamo finansavimo suma, t. y. projekto investicijų dabartinės vertės ir grynųjų projekto pajamų dabartinės vertės skirtumas (elektroninėje Ataskaitos formoje apskaičiuojama automatiškai).

ketvirtasis SKIRSNIS

faktinės projekto grynosios pajamos nominaliomis kainomis

9. „Faktinės projekto grynosios pajamos nominaliomis kainomis“ pildoma:

Nr.	Metai

20...	20...	...	n
1.	Projekto veiklos išlaidos, Lt Šiame laukelyje pateikiama bendra atitinkamų metų faktinių projekto veiklos išlaidų suma nominaliomis (einamosiomis) kainomis (elektroninėje Ataskaitos formoje apskaičiuojama automatiškai).
1.1.	Nurodykite atitinkamų metų faktines projekto veiklos išlaidas nominaliomis (einamosiomis) kainomis.
1.2.
...
1.n
2.	Projekto veiklos pajamos, Lt Šiame laukelyje pateikiama bendra atitinkamų metų faktinių projekto veiklos pajamų suma nominaliomis (einamosiomis) kainomis (elektroninėje Ataskaitos formoje apskaičiuojama automatiškai).
2.1.	Nurodykite atitinkamų metų faktines projekto veiklos pajamas nominaliomis (einamosiomis) kainomis.
2.2.
...
2.n
3.	Grynosios projekto pajamos, Lt Šiame laukelyje pateikiama bendra atitinkamų metų grynųjų projekto pajamų faktinė suma nominaliomis (einamosiomis) kainomis, t. y. projekto veiklos pajamų ir išlaidų nominaliomis (einamosiomis) kainomis skirtumas (elektroninėje Ataskaitos formoje apskaičiuojama automatiškai).

penktasis SKIRSNIS

vartotojų kainų indeksas

10. „Vartotojų kainų indeksas“ nurodomos Statistikos departamento prie Lietuvos Respublikos Vyriausybės (interneto svetainė www.stat.gov.lt) paskelbtos atitinkamų metų gruodžio mėnesio vartotojų kainų indekso reikšmės. Jeigu nagrinėjamų metų vartotojų kainų indekso gruodžio mėnesio duomenų nėra, nurodomas paskutinio mėnesio, kurio duomenys paskelbti, vartotojų kainų indeksas. „Vartotojų kainų indeksas“ pildomas:

Metai
20...	20...	20...	...	n
Nurodomas vartotojų kainų indeksas metais, einančiais prieš projekto investicijų ataskaitinio laikotarpio pirmuosius metus.	Nurodomas vartotojų kainų indeksas Ataskaitos ataskaitinio laikotarpio metais.

šeštasis SKIRSNIS

faktinės projekto grynosios pajamos palyginamosiomis kainomis

11. „Faktinės projekto grynosios pajamos palyginamosiomis kainomis“ pateikiama (visi lentelės laukeliai elektroninėje Ataskaitos formoje apskaičiuojami automatiškai):

Nr.	Metai

20...	20...	...	n
1.	Projekto veiklos išlaidos, Lt Šiame laukelyje pateikiama bendra atitinkamų metų faktinių projekto veiklos išlaidų suma palyginamosiomis kainomis.
1.1.	Šiame laukelyje pateikiama atitinkamų metų faktinių projekto veiklos išlaidų suma palyginamosiomis kainomis.
1.2.
...
1.n
2.	Projekto veiklos pajamos, Lt Šiame laukelyje pateikiama bendra atitinkamų metų faktinių projekto veiklos pajamų suma palyginamosiomis kainomis.
2.1.	Šiame laukelyje pateikiama atitinkamų metų faktinių projekto veiklos pajamų suma palyginamosiomis kainomis.
2.2.
...
2.n
3.	Grynosios projekto pajamos, Lt Šiame laukelyje pateikiama bendra atitinkamų metų grynųjų projekto pajamų faktinė suma palyginamosiomis kainomis, t. y. projekto veiklos pajamų ir išlaidų palyginamosiomis kainomis skirtumas.

septintasis SKIRSNIS

grynŲJŲ projekto pajamŲ PASIKEITIMO ĮVERTINIMAS

12. „Grynųjų projekto pajamų pasikeitimo įvertinimas“ pateikiama (visi lentelės laukeliai elektroninėje Ataskaitos formoje apskaičiuojami automatiškai):

Per ataskaitinį laikotarpį planuotų gauti grynųjų projekto pajamų dabartinė vertė, Lt	Šiame laukelyje pateikiama per Ataskaitos ataskaitinį laikotarpį planuotų gauti grynųjų projekto pajamų dabartinė vertė.
Per ataskaitinį laikotarpį faktiškai gautų grynųjų projekto pajamų palyginamosiomis kainomis dabartinė vertė, Lt	Šiame laukelyje pateikiama per Ataskaitos ataskaitinį laikotarpį faktiškai gautų grynųjų projekto pajamų dabartinė vertė palyginamosiomis kainomis.
Pajamų skirtumas, Lt	Šiame laukelyje pateikiamas per Ataskaitos ataskaitinį laikotarpį faktiškai gautų grynųjų projekto pajamų dabartinės vertės palyginamosiomis kainomis ir planuotų gauti grynųjų projekto pajamų dabartinės vertės skirtumas. Tuo atveju, jeigu šis skirtumas yra teigiamas, tai reiškia, kad faktiškai gautų grynųjų projekto pajamų dabartinė vertė viršija planuotų gauti grynųjų projekto pajamų dabartinę vertę, t. y. faktiškai gaunama daugiau pajamų, nei buvo planuota. Tuo atveju, jeigu šis skirtumas yra neigiamas, tai reiškia, kad faktiškai gautų grynųjų projekto pajamų dabartinė vertė yra mažesnė nei planuotų gauti grynųjų projekto pajamų dabartinė vertė, t. y. faktiškai gaunama mažiau pajamų, nei buvo planuota.
Ataskaitiniam laikotarpiui priskirtina diskontuoto trūkstamo finansavimo dalis, Lt	Šiame laukelyje pateikiama ataskaitiniam laikotarpiui priskirtina diskontuoto trūkstamo finansavimo dalis (plačiau žiūrėkite Bendrai finansuojamų iš Europos Sąjungos fondų lėšų projektų pajamų skaičiavimo ir priežiūros metodikos (toliau – Metodika) 52.2 punktą).
Per ataskaitinį laikotarpį planuotų ir faktiškai gautų grynųjų projekto pajamų dabartine verte skirtumo santykis su ataskaitiniam laikotarpiui priskirtina diskontuoto trūkstamo finansavimo dalimi, %	Šiame laukelyje pateikiamas per Ataskaitos ataskaitinį laikotarpį faktiškai gautų grynųjų projekto pajamų palyginamosiomis kainomis dabartinės vertės ir planuotų gauti grynųjų projekto pajamų dabartinės vertės skirtumo santykis su Ataskaitos ataskaitiniam laikotarpiui priskirtina diskontuoto trūkstamo finansavimo dalimi procentais. Tuo atveju, jeigu šis santykis viršija 10 proc., projekto vykdytojas kartu su ataskaita po projekto užbaigimo įgyvendinančiajai institucijai turi pateikti pagal Metodikos 43 punkto nuostatas atnaujintą Paraiškos priedą.

_________________